Aheyyi i tmecreḍt yettili-d s wazal 6 n wayyuren, ad yili uqbel ugraw n tesqamut n tejmaεt syin akkin ad mcawren wa ad bḍun imahilen n way gar-asen, ad ilin wid ara d-itt-εeddin ɣef yixxamen iwakken ad d-jemεen idrimen, akken daɣen i llan wid ara yestkelfen s yimezdaɣ n taddart i yettidiren deg beṛṛa, mi ara yekfu ujmaε n yidrimen, ad d-yili ugraw-nniḍen n tesqamut iwakken ad mcawaren d acu ara d-aɣen i tmezla, ad fernen adeg n tmezla, ttawilat akk i ilaqen i wass-agi ama d igezzaren, lemwas, aman, ticuqaṛ, lbican ɣef wacu ara yers uksum mi ara yegzem, wid ara yessersen aksum-nni ilaq ad rren deg yiḍarren nsen iculliḍen iwakken ad yizdig wadeg-nni, timecreḍt-agi teεna akk imezdaɣ ama d amerkanti neɣ d igellil, yal argaz i yesεan tawacult ad yawi amur-is, llan kra n yixxamen ad d-ssweğden latay, lqahwa, imekli n lwaεda…Deg taggara n usfugel n tmecreḍt-agi akk imezdaɣ ad ferḥen wa ad nnecraḥen.